CELEX: 32022R0025
Language: sk
Date: 2021-09-22 00:00:00
Title: Delegované nariadenie Komisie (EÚ) 2022/25 z 22. septembra 2021, ktorým sa dopĺňa nariadenie Európskeho parlamentu a Rady (EÚ) 2019/2033, pokiaľ ide o regulačné technické predpisy, ktorými sa spresňujú metódy merania K-faktorov uvedené v článku 15 tohto nariadenia (Text s významom pre EHP)

11.1.2022   
               
               
                  SK
               
               
                  Úradný vestník Európskej únie
               
               
                  L 6/1
               
            
         DELEGOVANÉ NARIADENIE KOMISIE (EÚ) 2022/25
         z 22. septembra 2021,
         ktorým sa dopĺňa nariadenie Európskeho parlamentu a Rady (EÚ) 2019/2033, pokiaľ ide o regulačné technické predpisy, ktorými sa spresňujú metódy merania K-faktorov uvedené v článku 15 tohto nariadenia
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho Parlamentu a Rady (EÚ) 2019/2033 z 27. novembra 2019 o prudenciálnych požiadavkách na investičné spoločnosti a o zmene nariadení (EÚ) č. 1093/2010, (EÚ) č. 575/2013, (EÚ) č. 600/2014 a (EÚ) č. 806/2014 (1), a najmä na jeho článok 15 ods. 5 tretí pododsek,
         keďže:
         
                     (1)
                  
                  
                     Niektoré K-faktory v zmysle článku 4 ods. 1 bodu 26 nariadenia (EÚ) 2019/2033 si nevyžadujú ďalšie spresnenia, keďže v uvedenom nariadení sa podrobne opisujú metódy ich merania. Ide o prípad K-faktora „riziko čistej pozície“ (K-NPR), ktorý je odvodený z nariadenia Európskeho parlamentu a Rady (EÚ) č. 575/2013 (2), ako aj K-faktora „riziko koncentrácie“ (K-CON) a K-faktora „zlyhanie obchodnej protistrany“ (K-TCD), ktoré používajú zjednodušené uplatňovanie zodpovedajúcich požiadaviek podľa uvedeného nariadenia. V iných prípadoch, ako sú K-faktory „spravované aktíva“ (AUM), „peniaze klienta v držbe“ (CMH), „vykonané pokyny klienta“ (COH), „aktíva v úschove a správe“ (ASA) a „denný obchodný tok“ (DTF), by však ďalšie objasnenia boli prospešné pre metódy merania týchto faktorov.
                  
               
                     (2)
                  
                  
                     Všetky činnosti vykonávané investičnou spoločnosťou by mali byť zachytené K-faktormi, aby primerane odrážali riziká. Keďže viazaný sprostredkovateľ je fyzická alebo právnická osoba, ktorá koná len v mene určitej investičnej spoločnosti a na plnú a bezpodmienečnú zodpovednosť tejto investičnej spoločnosti, treba zabezpečiť, aby akákoľvek činnosť viazaného sprostredkovateľa bola zahrnutá do K-faktorov AUM, ASA, CMH a COH investičnej spoločnosti.
                  
               
                     (3)
                  
                  
                     Investičná služba „investičné poradenstvo“ uvedená v oddiele A bode 5 prílohy I k smernici Európskeho parlamentu a Rady 2014/65/EÚ (3) sa odlišuje od vedľajšej služby „podnikové poradenstvo o kapitálovej štruktúre, priemyselnej stratégii a súvisiacich záležitostiach a poradenstvo a služby spojené s fúziami a kúpou podnikov“ uvedenej v oddiele B bode 3 prílohy I k uvedenej smernici. V tejto súvislosti a aj na základe vymedzenia pojmu „priebežné investičné poradenstvo“ v článku 4 ods. 1 bode 21 nariadenia (EÚ) 2019/2033, ak uvedená vedľajšia služba nie je zahrnutá, treba spresniť, že na účely výpočtu K-AUM by sa mali vylúčiť všetky spravované aktíva súvisiace s uvedenou vedľajšou službou.
                  
               
                     (4)
                  
                  
                     S cieľom zabezpečiť jednotné meranie AUM a ASA pri výpočte K-AUM a K-ASA by sa finančné nástroje mali oceňovať svojou reálnou hodnotou v súlade s uplatniteľnými účtovnými štandardmi, aby sa umožnilo zohľadnenie trhovej hodnoty finančných nástrojov, ak sú k dispozícii.
                  
               
                     (5)
                  
                  
                     Keďže kalibrácia koeficientu CMH v tabuľke 1 článku 15 nariadenia (EÚ) 2019/2033 už zohľadňuje riziko pre klientov spojené so správou peňažnej hotovosti, sumy zahrnuté do merania CMH by sa nemali zahŕňať do merania AUM. Navyše, aby sa zabránilo dvojitému započítaniu pri výpočte kapitálových požiadaviek, sumy, ktoré sa už zohľadnili pri meraní CMH, by sa nemali zahŕňať do merania ASA.
                  
               
                     (6)
                  
                  
                     Vo vymedzení pojmu CMH v článku 4 ods. 1 bode 28 nariadenia (EÚ) 2019/2033 spolu s odôvodnením 24 uvedeného nariadenia sa objasňujú sumy, ktoré sa majú zohľadňovať pri meraní CMH. Preto stačí bližšie spresniť zostávajúce prevádzkové aspekty metódy merania CMH s cieľom zabezpečiť spoľahlivosť údajov CMH, a to najmä tak, že sa zabráni nadmernému spoliehaniu sa na externé vykazovanie a pozornosť sa upriami na interné účtovné záznamy a údaje investičnej spoločnosti použité na interné zosúhlasovanie.
                  
               
                     (7)
                  
                  
                     Metódy merania súm, ktoré sa majú zahŕňať do prijímania a postúpenia pokynov a vykonávania pokynov v COH, by mali zahŕňať osobitné pravidlá pre prípad, keď trhové ceny nie sú ľahko dostupné, pretože nie sú obsiahnuté v pokynoch. Treba zohľadniť rozdiely medzi prípadom vykonávania pokynov a prípadom prijímania a postúpenia pokynov, keďže ceny a načasovanie, pri ktorých by sa pokyny mali zaznamenávať na účely merania COH, sa môžu v oboch prípadoch líšiť. Okrem toho, pokiaľ ide najmä o prijímanie a postúpenie pokynov, postúpené pokyny sú na tento účel lepším referenčným bodom než prijaté pokyny, keďže prijaté pokyny nemusia byť postúpené.
                  
               
                     (8)
                  
                  
                     Keďže investičná služba „prijímanie a postúpenie pokynov týkajúcich sa jedného alebo viacerých finančných nástrojov“ uvedená v oddiele A bode 1 prílohy I k smernici 2014/65/EÚ sa odlišuje od investičných činností „prevádzkovanie MTF alebo prevádzkovanie OTF“ uvedených v oddiele A bodoch 8 a 9 prílohy I k uvedenej smernici, treba objasniť, že nákup a predaj účastí združených v MTF a OTF prevádzkovaných investičnou spoločnosťou sa nemá zahŕňať do výpočtu K-COH obchodov v hotovosti alebo K-COH derivátov.
                  
               
                     (9)
                  
                  
                     Keďže kapitálové požiadavky na investičné spoločnosti podľa nariadenia (EÚ) 2019/2033 sú založené na K-faktoroch, ktoré sa vzťahujú na všetky služby a činnosti zahrnuté v prílohe I k smernici 2014/65/EÚ, treba stanoviť pravidlá úpravy týchto metód v prípadoch, keď by inak mohlo dôjsť k dvojitému započítaniu. Týka sa to najmä určitých vedľajších služieb, ktoré sa môžu vykonávať len v spojení so službami a činnosťami uvedenými v oddiele A prílohy I k uvedenej smernici. Preto by sa pokyny súvisiace s vedľajšou službou uvedenou v oddiele B bode 3 prílohy I k smernici 2014/65/EÚ (podnikové poradenstvo o kapitálovej štruktúre, priemyselnej stratégii a súvisiacich záležitostiach a poradenstvo a služby spojené s fúziami a kúpou podnikov), ktoré sa týkajú poradenstva o transakciách medzi investormi v prípade transakcií s podnikovými financiami alebo súkromným kapitálom, nemali zahŕňať do merania AUM ani COH, keďže tieto K-faktory sa už pri meraní zohľadňujú.
                  
               
                     (10)
                  
                  
                     V článku 15 nariadenia (EÚ) 2019/2033 sa tabuľke 1 stanovujú dva rôzne koeficienty na meranie COH, jeden pre obchody v hotovosti a jeden samostatný pre deriváty. Mali by sa poskytnúť ďalšie objasnenia týkajúce sa spôsobu priraďovania obchodov do týchto dvoch tried nástrojov a zároveň by sa mala stanoviť metóda oceňovania, ktorá sa má používať v oboch prípadoch. Deriváty by sa mali zahŕňať najmä do merania K-faktorov založených na nominálnej hodnote a obchodov v hotovosti založených na trhovej hodnote, pretože koeficienty K-faktorov sú kalibrované na tomto základe.
                  
               
                     (11)
                  
                  
                     Treba spresniť výpočet pomyselnej hodnoty derivátu, pretože nariadenie (EÚ) 2019/2033 neobsahuje pravidlá týkajúce sa spôsobu jej výpočtu. Keďže v článku 29 ods. 3 nariadenia (EÚ) 2019/2033 sa stanovujú pravidlá výpočtu pomyselnej hodnoty derivátov na účely výpočtu TCD, ako aj s cieľom zabezpečiť jednotnosť merania TCD a DTF by sa uvedené pravidlá merania pomyselnej hodnoty derivátu mali uplatňovať aj na meranie DTF.
                  
               
                     (12)
                  
                  
                     Toto nariadenie vychádza z návrhu regulačných technických predpisov, ktorý Komisii predložil Európsky orgán pre bankovníctvo (EBA).
                  
               
                     (13)
                  
                  
                     Orgán EBA uskutočnil otvorené verejné konzultácie o návrhu regulačných technických predpisov, z ktorých vychádza toto nariadenie, analyzoval možné súvisiace náklady a prínosy a požiadal o poradenstvo Skupinu zainteresovaných strán v bankovníctve zriadenú v súlade s článkom 37 nariadenia Európskeho parlamentu a Rady (EÚ) č. 1093/2010 (4). Pred predložením návrhu technických predpisov, z ktorých toto nariadenie vychádza, orgán EBA uskutočnil konzultáciu aj s Európskym orgánom pre cenné papiere a trhy,
                  
               PRIJALA TOTO NARIADENIE:
         ODDIEL 1
         
            METÓDY MERANIA K-FAKTOROV TÝKAJÚCICH SA RIZIKA VYPLÝVAJÚCEHO ZO VZŤAHU S KLIENTOM
         
         
            Článok 1
            Metódy merania K-faktorov týkajúcich sa rizika vyplývajúceho zo vzťahu s klientom v prípade investičných služieb a činností vykonávaných prostredníctvom viazaných sprostredkovateľov
            Na účely merania svojich K-faktorov týkajúcich sa rizika vyplývajúceho zo vzťahu s klientom (RtC) v súlade s článkom 16 nariadenia (EÚ) 2019/2033 zahŕňa investičná spoločnosť do každého z AUM, CMH, ASA a COH uvedených v článkoch 17, 18, 19 a 20 uvedeného nariadenia všetky sumy, ktoré sa týkajú investičných služieb a činností investičnej spoločnosti, ktoré vykonávajú všetci viazaní sprostredkovatelia registrovaní na to, aby konali v jej mene.
         
         
            Článok 2
            Metódy merania AUM v prípade nediskrečných poradenských dojednaní priebežnej povahy
            
               1.   Na účely merania svojich K-faktorov RtC v súlade s článkom 16 nariadenia (EÚ) 2019/2033 investičná spoločnosť nezahŕňa do svojho AUM podľa článku 17 uvedeného nariadenia žiadne sumy aktív, ktoré sa týkajú vedľajších služieb uvedených v oddiele B bode 3 prílohy I k smernici 2014/65/EÚ.
            
            
               2.   Ak investičná spoločnosť poskytuje nediskrečné poradenské dojednania priebežnej povahy inému subjektu finančného sektora, ktorý vykonáva diskrečnú správu portfólia, zahŕňa do svojho AUM uvedeného v článku 17 nariadenia (EÚ) 2019/2033 všetky sumy aktív, ktoré sa týkajú týchto nediskrečných poradenských dojednaní.
            
         
         
            Článok 3
            Metódy merania AUM v prípade diskrečnej správy portfólia
            Na účely článku 17 nariadenia (EÚ) 2019/2033 sa meranie celkového mesačného AUM vykonáva v súlade so všetkými týmito postupmi:
            
                        a)
                     
                     
                        výpočet zahŕňa hodnotu finančných nástrojov vypočítanú v reálnej hodnote v súlade s uplatniteľnými účtovnými štandardmi;
                     
                  
                        b)
                     
                     
                        finančné nástroje so zápornou reálnou hodnotou sa zahŕňajú do absolútnej hodnoty;
                     
                  
                        c)
                     
                     
                        výpočet zahŕňa peňažnú hotovosť s výnimkou akýchkoľvek súm, na ktoré sa vzťahuje CMH v súlade s článkom 4 tohto nariadenia.
                     
                  
         
            Článok 4
            Metódy merania CMH
            Na účely článku 18 nariadenia (EÚ) 2019/2033 vychádza meranie CMH z týchto ukazovateľov:
            
                        a)
                     
                     
                        zostatky, ktoré investičná spoločnosť používa na svoje interné zosúhlasenia;
                     
                  
                        b)
                     
                     
                        hodnoty obsiahnuté v účtovných záznamoch investičnej spoločnosti.
                     
                  
         
            Článok 5
            Metódy merania ASA
            Na účely článku 19 nariadenia (EÚ) 2019/2033 zahŕňa ocenenie celkového denného ASA hodnotu všetkých finančných nástrojov klienta v úschove a správe vypočítanú v reálnej hodnote v súlade s uplatniteľnými účtovnými štandardmi. Nezahŕňa CMH uvedený v článku 4 tohto nariadenia.
         
         
            Článok 6
            Metódy merania vykonávania pokynov v COH
            
               1.   Na účely výpočtu K-COH v súlade s článkom 20 nariadenia (EÚ) 2019/2033 zahŕňa investičná spoločnosť do výpočtu COH pokyn klienta v takom čase, keď disponuje potvrdením o vykonaní pokynu a o tom, že cena je známa.
            
            
               2.   Ak investičná spoločnosť vykonáva v mene klienta pokyn prijatý od inej investičnej spoločnosti, do výpočtu COH vykonávajúcou investičnou spoločnosťou sa zahŕňa uvedený pokyn v rámci celkového počtu pokynov meraných na účely vykonávania pokynov klienta, pričom ho vylučuje z celkového počtu pokynov meraných na účely prijímania a postúpenia pokynov.
            
         
         
            Článok 7
            Metódy merania prijímania a postúpenia pokynov v COH
            
               1.   Na účely výpočtu K-COH v súlade s článkom 20 nariadenia (EÚ) 2019/2033, ak investičná spoločnosť prijíma a postupuje pokyn klienta, tento pokyn sa zahŕňa v takom čase, keď investičná spoločnosť postupuje pokyn inej investičnej spoločnosti alebo vykonávajúcemu maklérovi.
            
            
               2.   Investičná spoločnosť nezahŕňa prijaté a postúpené pokyny do merania COH, ak spája dvoch alebo viacerých investorov s cieľom uskutočniť transakciu medzi týmito investormi, ako napríklad v prípade transakcií s podnikovými financiami alebo súkromným kapitálom.
            
            
               3.   Ak investičná spoločnosť zahŕňa do merania COH prijaté a postúpené pokyny, používa pri tom cenu uvedenú v pokynoch. Ak pokyny neobsahujú žiadnu cenu vrátane prípadov, keď ide o limitované pokyny, investičná spoločnosť používa trhovú cenu finančného nástroja v deň postúpenia.
            
            
               4.   Nákup a predaj účastí združených investičnou spoločnosťou na účely prevádzkovania multilaterálneho alebo organizovaného obchodného systému, ako sa stanovuje v článku 4 ods. 1 bodoch 22 a 23 smernice 2014/65/EÚ, sa do merania COH nezahŕňajú.
            
         
         
            Článok 8
            Metódy merania obchodov v hotovosti na účely COH
            
               1.   Na účely merania COH v súlade s článkom 20 nariadenia (EÚ) 2019/2033 zahŕňa investičná spoločnosť ako obchody v hotovosti akékoľvek transakcie, v rámci ktorých sa protistrana zaviaže obchodovať s ktoroukoľvek z týchto položiek:
               
                           a)
                        
                        
                           prevoditeľné cenné papiere;
                        
                     
                           b)
                        
                        
                           nástroje peňažného trhu;
                        
                     
                           c)
                        
                        
                           podielové listy podnikov kolektívneho investovania;
                        
                     
                           d)
                        
                        
                           opcie obchodované na burze.
                        
                     
            
               2.   Na účely merania COH opcií obchodovaných na burze používa investičná spoločnosť opčné prémie používané na vykonanie uvedenej opcie.
            
         
         
            Článok 9
            Metódy merania derivátov na účely COH
            Na účely merania COH v súlade s článkom 20 nariadenia (EÚ) 2019/2033, pokiaľ ide o deriváty, sa pomyselná hodnota zmluvy o derivátoch určuje podľa článku 29 ods. 3 uvedeného nariadenia.
         
         ODDIEL 2
         
            METÓDY MERANIA K-FAKTOROV TÝKAJÚCICH SA RIZIKA VYPLÝVAJÚCEHO ZO VZŤAHU SO SPOLOČNOSŤOU
         
         
            Článok 10
            Metódy merania obchodov v hotovosti na účely DTF
            
               1.   Na účely merania DTF v súlade s článkom 33 nariadenia (EÚ) 2019/2033, pokiaľ ide o obchody v hotovosti, investičná spoločnosť zahŕňa ako obchod v hotovosti akúkoľvek transakciu, v rámci ktorej sa protistrana zaviaže obchodovať s ktoroukoľvek z týchto položiek:
               
                           a)
                        
                        
                           prevoditeľné cenné papiere;
                        
                     
                           b)
                        
                        
                           nástroje peňažného trhu;
                        
                     
                           c)
                        
                        
                           podielové listy podnikov kolektívneho investovania;
                        
                     
                           d)
                        
                        
                           opcie obchodované na burze.
                        
                     
            
               2.   Na účely merania DTF opcií obchodovaných na burze používa investičná spoločnosť opčné prémie používané na vykonanie uvedenej opcie.
            
         
         
            Článok 11
            Metódy merania derivátov na účely DTF
            Na účely merania DTF v súlade s článkom 33 nariadenia (EÚ) 2019/2033, pokiaľ ide o deriváty, sa pomyselná hodnota zmluvy o derivátoch určuje podľa článku 29 ods. 3 uvedeného nariadenia.
         
         
            Článok 12
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. septembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 314, 5.12.2019, s. 1.
         
            (2)  Nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (Ú. v. EÚ L 176, 27.6.2013, s. 1).
         
            (3)  Smernica Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349).
         
            (4)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).